Kinnitatud

Luua MK nõukogu otsusega 1.5

31. august 2016

Muudetud nõukogu 31.01.17 otsusega 1.8

Muudetud nõukogu 02.10.17 otsusega 1.7

Muudetud nõukogu 31.01.18 otsusega 1.7

Muudetud nõukogu 29.11.2019 otsusega 1.1.

**LUUA METSANDUSKOOLI ÕPILASKODU SISEKORRAEESKIRI**

**I. Põhialused**

1. Õpilaskodu kasutajateks on Luua Metsanduskooli (edaspidi *kool*) õppija (õpilane ja kursuslane) ja kooli külaline.

2. Õpilaskodu on õppijate ühiseks koduks, mille igalt elanikult nõutakse distsiplineeritud käitumist, õpilaskodu sisekorraeeskirjade täitmist ning hoolivat suhtumist kaaselanikesse.

3. Käesolev õpilaskodu sisekorraeeskiri (edaspidi *eeskiri*) on õpilaskodu kasutuslepingu lahutamatu osa ja lepingut allkirjastades loetakse *eeskiri* kasutaja poolt allakirjutatuks ning kohustuslikuks järgimiseks.

4. Õpilaskodu kasutaja võib õpilaskodu kohta kasutada:

4.1. lepingu alusel – koolipõhise õppe õpilane ja kooli töötaja (edaspidi *õpilaskodu kasutaja*)

4.2. ööpäevatasu alusel – mittestatsionaarse ja töökohapõhise õppevormi õpilane, kursuslane ja külaline (edaspidi *majutatav*).

5. Eeskiri määrab ja reguleerib õpilaskodu kasutajate ja majutatavate suhteid õpilaskoduga ning käitumisreeglid.

6. Õpilaskodude majutusteenuste hinnad kinnitab kooli direktor oma käskkirjaga.

**II. Õppija majutamine**

**II. A. Koolipõhise õppe õpilane** (õpilaskodu kasutaja)

7. Õpilaskodu kasutaja majutatakse üldjuhul õpilaskodudes nr 1 ja 2. Majutamise korraldab õpilaskodu juhataja vastavalt laekunud avaldustele ning vabadele kohtadele üldise järjekorra alusel aastaringselt. Majutamisel võetakse aluseks kooli kaugus õpilase kodust ja transpordivõimalused kodu ja kooli vahel, samuti arvestatakse õpilase edasijõudmist koolis ja käitumist varasemal õppeperioodil.

8. Õpilaskodu elamispinna asustamine

8.1.Taotluse esitamine. Õpilaskodu koha esmakordseks saamiseks tuleb sisseastumise käigus täita vastav kohataotlus-ankeet ning esitada see kooli õppekorraldusspetsialistile. Vabade kohtade puudumisel õpilaskodus võetakse õpilaskodu koha taotleja (edaspidi *taotleja)* taotlejate järjekorda.

8.2.Õpilaskodu koha kasutuslepingu (edaspidi *kasutusleping*) sõlmimine. Kasutusleping sõlmitakse taotlejaga enne õpilaskodu elamispinna asustamist. Kasutuslepingut ei sõlmita nende taotlejatega, kellel on tasumata eelneva perioodi kohatasu või keda on karistatud direktori käskkirjaga sisekorraeeskirja korduva rikkumise eest eelmisel kasutuslepinguperioodil. Koolil on õigus kasutusleping ühepoolselt lõpetada, kui õpilaskodu kasutajal on ühe kuu kohatasu või leppetrahv või kahjunõue tasumata.

8.3.Üleandmise-vastuvõtmise akt. Kooli esindaja (üldjuhul õpilaskodu juhataja) juuresolekul koostatakse kasutuslepingus nimetatud õpilaskodu koha üleandmise-vastuvõtmise akt, kus fikseeritakse koolilt kasutatava vara koosseis (loetelu ja seisukorra kirjeldus) ning kinnitatakse see mõlemapoolsete allkirjadega.

8.4.Leppetrahvi ja kahjunõude rakendamine. Kui õpilaskodu kasutaja on eiranud käesolevat eeskirja või rikkunud kooli vara, on koolil õigus rakendada leppetrahvi kuni 20 (kahekümne) euro ulatuses või esitada kahjunõue, kui tekitatud kahju ületab selle summa. Kahjunõude rakendamisel moodustatakse direktori poolt komisjon, mida juhib finants- ja haldusosakonna juhataja ja liikmeteks on haldusosakonna spetsialist, õpilaskodu juhataja ning vajadusel majutustöötaja ja kursusejuhataja. Komisjoni otsuse alusel vormistatakse kahjunõude akt.

**II. B. Mittestatsionaarse ja töökohapõhise õppe õpilane, kursuslane ja külaline** (majutatav)

9. Majutatav majutatakse üldjuhul õpilaskodus nr 3. Majutamist korraldab majutustöötaja üldise järjekorra alusel vabadele kohtadele. Majutamine toimub õpilaskodu nr 3 vastuvõtuaegadel (info kooli kodulehel). Toad tuleb vabastada viimasel kasutuspäeval kella 13:00.

10. Õpilaskodusse majutamine toimub ankeedi alusel. Selle kaudu edastatakse kogu vajaminev info majutustöötajale.

**III. Üldine kord õpilaskodus**

11. Koolipõhise õppe õpilane ei viibi ilma mõjuva põhjuseta (va haigus, erinev tunniplaan) tunniplaani järgse õppetöö toimumise ajal õpilaskodus. Õpilane peab kohe teatama õpilaskodu töötajale enda ja/või teiste haigestumisest. Haige õpilane peab minema koju, et mitte nakatada kaasõpilasi.

12. Õpilaskodus kehtib öörahu kella 22:00–6:00. Öörahu ajal on õpilased oma tubades, ei sega teisi ning õpilaskodu on suletud.

13. Öörahu ajal õpilaskodus mitteviibiv koolipõhise õppe õpilane registreerib enda lahkumise ja saabumise aja enne lahkumist infovihikusse. Alla 18-aastasel õpilasel peab olema lapsevanema või hooldaja luba, millest on teavitatud õpilaskodu töötajat enne lahkumist.

14. Õpilaskodus ja selle ümbruses on keelatud lärm, muusika valjuhäälne mängimine, teiste õpilaskodu kasutajate rahu rikkumine.

15. Õpilaskodu kasutajal on õigus väljastpoolt õpilaskodu külalisi vastu võtta ajavahemikus kell 15:45–21:45. Õpilaskodu kasutaja vastutab oma külaliste eest, sh nende poolt tekitatud kahju korvamise eest. Külaline registreerib end valvelaua infovihikus. Külalised peavad külas olles järgima õpilaskodu eeskirja.

16. Nädalavahetuseks õpilaskodusse jäämisest tuleb teavitada õpilaskodu juhatajat või tema poolt määratud isikut reedel kella 14:00 ja õpilane fikseerib teabe ka infovihikusse.

17. Õpilaskodu kasutaja ja majutatav järgivad õpilaskodus üldtunnustatud eetika- ja käitumisreegleid.

18. Õpilaskodu kasutaja ja majutatav:

18.1.hoiab korras oma toa, abiruumi, sektsiooni, esiku ning ühiskasutatavad ruumid; viib tema poolt tekitatud prügi selleks ette nähtud prügikonteineritesse;

18.2.kasutab säästlikult vett ja elektrienergiat, kustutab toast viimasena väljumisel valguse, lülitab välja elektriseadmed (va külmkapp), eemaldab vooluvõrgust telefoni laadija, sulgeb veekraanid ja aknad ning lukustab uksed;

18.3.hoiab tema käsutusse antud vara, väldib selle hävimist või kahjustamist tema enda või kellegi teise süü läbi;

18.4.vara või ruumide kahjustamisel tahtlikult või ettevaatamatuse tõttu hüvitab kahju vastavalt kehtivatele õigusaktidele ja kooli poolt esitatud kahjunõudele; süüdlase mitteselgumisel on vastutavad kõik vastutuspiirkonna (toa, sektsiooni, koridori) õpilaskodu kasutajad või kogu maja õpilaskodu kasutajad.

19. Õpilaskodu kasutaja:

19.1.viib vähemalt kord nädalas toas läbi põhjaliku koristamise;

19.2. koristab graafiku alusel kord nädalas oma korruse puhketoa;

19.3.kasutab õpilaskodu elu- ja puhkeruumides vahetusjalatseid;

19.4.hoiab turvariideid ja –jalatseid suvelaos;

19.5. vahetab kooli poolt tagatud voodipesu iga kahe nädala tagant;

19.6.tagab vaba juurdepääsu oma eluruumidele (lukustatud ukselt eemaldab võtme).

20. Õpilaskodu kasutajal ja majutataval on õpilaskodus keelatud:

20.1.viibida alkoholijoobes ja/või meelemürkidest mõjutatuna, omada, tarbida, hoida, levitada ja/või kaasa tuua alkohoolset jooki ja/või meelemürke;

20.2.tarvitada tubakatooteid (suitsetatavat, suitsuvaba või tubakatootega sarnaselt kasutatavat toodet) ruumides, akendel ja kooli territooriumil;

20.3.pidada koduloomi;

20.4.asuda omavoliliselt ümber teise tuppa elama;

20.5.ümber paigutada või toast välja viia vara (mööblit, el.seadmeid jne);

20.6.kasutada vara muudel eesmärkidel (äriline ettevõtlus, tootmine, seltside, organisatsioonide koosolekud jne);

20.7.anda oma toavõtit ja distantskaarti teisele;

20.8.võtta oma valdusesse ühisruumides olevat mööblit, vara jm inventari;

20.9.paigutada ja kasutada ruumidesse omavoliliselt võimsaid elektriseadmeid (radiaator, soojapuhur, lauapliit, keeduspiraal);

20.10. avada mittesihtotstarbelistel eesmärkidel evakuatsiooniuksi;

20.11. kasutada õpilaskodusse sisenemiseks ja väljumiseks muid viise peale peaukse;

20.12. puutuda toas või koridorides asuvaid suitsuandureid, tuletõrjekappe, elektrikilpe, tulekahjuteadusteid, valvekaameraid ning kinni katta tulekahju andureid;

20.13. lahtine tuli, sh küünlaid ja viirukite põletamine;

20.14. vajutada põhjuseta koridorides asuvaid tulekahju käsiteadusteid, põhjuseta tulekahju signalisatsiooni käivitamisel on leppetrahv 20 (kakskümmend) eurot;

20.15. puurida omaalgatuslikult ruumides auke ja avasid;

20.16. kleepida seintele, lakke ja mööblile pilte jm;

20.17. mängida hasartmänge panustele;

20.18. omada ja kasutada vesipiipu;

20.19. kaasa tuua relvi ning kergesti süttivaid ja pürotehnilisi aineid ning neid hoida;

20.20.visata akendest välja prügi ja esemeid;

20.21. ühendada ilma õpilaskodu juhataja või IT-juhi loata õpilaskodu arvutivõrku midagi muud, peale arvutite (keeletud on igasuguste jagajate (*switch*), *ruuterite*, WiFi seadmete jmt. seadmete omavoliline ühendamine); samuti on keelatud arvutipesade omavaheline ühendamine;

20.22. hoida väljaspool akent toidunõusid, jalatseid jt esemeid;

20.23. filmida, pildistada või muul moel salvestada õpilaskodu ruume ja kaasõppureid, on lubatud ainult õpilaskodu korrapidaja või kooli juhtkonna loal.

21. Õpilaskodu juhatajal, majutustöötajal ja korrapidajal on õigus õpilaskodu kasutaja või majutatava alkohoolsete, narkootiliste või toksiliste ainete tarvitamise kahtluse korral kontrollida õpilaskodu kasutaja või majutatava joovet alkomeetriga või kutsuda joobe tuvastamiseks kohale politsei.

22. Õpilaskodu personalil on õigus siseneda ruumidesse õpilaskodu kasutajalt ja majutatavalt luba küsimata ruumide seisundi kontrollimiseks ja avariitööde tegemiseks, korra tagamiseks, põhjendatud kahtluse tekkimisel ruumide ebaperemeheliku kasutamise osas, muude eriolukordade puhul, tagades seejuures ruumide heakorra ja õpilaskodu kasutaja vara säilimise. Kooli juhtkonnal, õpilaskodu töötajal ja kursusejuhatajal on õigus õpilaskodu kasutaja juuresolekul kontrollida õpilaskodu kasutaja käsutuses oleva toa ja kappide korrasolekut.

23. Õpilaskodu personalil on õigus võtta hoiule esemeid/aineid, mida õpilaskodu kasutaja või majutatav kasutab viisil, mis ei ole kooskõlas õpilaskodu sisekorraeeskirjaga. Hoiule võtmise kohta koostatakse akt (lisa 1). Hoiule võetud esemed/ained hoiustatakse õpilaskodu korrapidaja ruumis ning tagastatakse alaealise õppuri korral tema vanematele, täiskasvanud õppija korral tema lahkumisel koolinädala lõppedes õpilaskodust.

24. Mootorsõidukite juhtimine ja parkimine kõnniteedel ning haljasaladel on keelatud. Sõidukid tuleb parkida selleks ettenähtud kohtadesse.

25. Kooli teated õpilaskodu kasutajatele avaldatakse õpilaskodu teadete tahvlil ja kooli koduleheküljel.

**IV. Kohatasu tasumine**

26. Õpilaskodu kasutaja, kellega on sõlmitud õpilaskodu koha kasutusleping, tasub eelmise kuu eest hiljemalt jooksva kuu 10. kuupäevaks või teenuse arvel olevaks kuupäevaks kasutuslepingus märgitud arvelduskontole (kasutades teenuse arvel olevat viitenumbrit). Tasumisega viivitamisel on koolil õigus arvestada õpilaskodu kasutajale viivist 0,5% tähtajaks tasumata summast iga viivitud päeva eest. Tasumisega viivitamisel on koolil õigus kasutusleping ühepoolselt lõpetada ja nõuda õpilaskodu koha kohest vabastamist.

27. Majutatav tasub õpilaskodusse saabumisel kohatasu majutustöötajale sularahas, pangakaardiga või ülekandega. Ülekandega makse tõendamiseks peab majutatav õpilaskodusse saabumisel esitama majutustöötajale maksekorralduse koopia.

**V. Lahkumine õpilaskodust**

28. Õpilaskodu kasutaja peab soovist lõpetada kasutusleping ennetähtaegselt teatama korrapidajale või õpilaskodu juhatajale vähemalt 10 päeva ette, täites sellekohase avalduse. Enne kasutuslepingu lõpetamist või lõppemist peab õpilaskodu kasutaja likvideerima kõik õpilaskoduga seotud võlad ja kohustused.

29. Kasutuslepingu lõppedes peab õpilaskodu kasutaja korrapidaja või õpilaskodu juhatajaga kokku leppima õpilaskodu koha ja sellega kaasneva vara üleandmise tähtaja. Kasutatavate ruumide ja vara vastuvõtmine ja üleandmine peab toimuma korrapidaja või õpilaskodu juhataja tööaegadel.

30. Kasutuslepingu lõpetamiseks peab õpilaskodu kasutaja:

30.1. tagastama kooli pesu lattu, leppides pesu tagastamise aja kokku õpilaskodu töötajaga;

30.2. koristama kasutusse antud ruumi: võtma tolmu mööblilt ja aknalaualt, tühjendama kapid ja külmiku oma asjadest ning pesema puhtaks, tühjendama prügikastid ja pesema puhtaks, pesema määrdunud seinad, pühkima ja pesema põrandad;

30.3. andma üle oma valduses olnud õpilaskodu ruumid, vara, kiibi ja võtme. Kasutusse antud vara üleandmisel tehakse koos õpilaskodu juhataja või korrapidajaga toas inventuur ja allkirjastatakse üleandmise-vastuvõtmise akt. Selleks kontrollitakse ruumide ja inventari korrasolekut ning olemasolu ja vajadusel tehakse aktis märkused.

31. Ülalnimetatud nõuete (lahkumisel ilma tuba üle andmata, mittetagastatud võti või pesu, koristamata tuba, tühjendamata prügikast, kerge vigastusega inventar) mittetäitmisel on koolil õigus määrata õpilaskodu kasutajale leppetrahv kuni 20 (kakskümmend) eurot.

32. Maksevõlaga või eeskirja olulisi rikkumisi põhjustanud isikule majutust enam ei võimaldata.

**V. B. Mittestatsionaarse ja töökohapõhise õppe õpilane, kursuslane ja külaline (majutatav)**

33. Majutuse lõpetamiseks peab majutatav:

33.1.tagastama pesu lattu majutustöötaja tööaegadel;

33.2.korrastama kasutusse antud ruumi (tühjendama kapid ja külmiku oma asjadest, pesema toidunõud, tühjendama prügikastid konteinerisse, pühkima põrandad;

33.3.andma üle oma valduses olnud õpilaskodu ruumid, vara, kiibi ja võtmed. Ruumide ja vara üleandmine peab toimuma majutustöötaja tööaegadel. Üleandmisel kontrollitakse ruumide ja inventari korrasolekut ja olemasolu.

34. Ülalnimetatud nõuete (lahkumisel ilma tuba üle andmata, mittetagastatud võtmed, kiip või pesu, koristamata tuba, pesemata toidunõud, tühjendamata prügikast, puuduolev kööginõu) mittetäimisel on koolil õigus esitada leppetrahv kuni 20 (kakskümmend) eurot.

35. Maksevõlaga või käesoleva eeskirja rikkumise eest õpilaskodust välja arvatud isikule majutust enam ei võimaldata.

**VI. Eeskirja rikkumise korral õpilaskodu kasutajale rakendatavad mõjutusmeetmed**

36. Käesoleva eeskirja rikkumise korral kohaldatakse õpilaskodu kasutajale või majutatavale üht või mitut mõjutusmeedet. Vastava ettepaneku selleks teeb korrapidaja, majutustöötaja või õpilaskodu juhataja. Mõjutusmeede kehtestatakse direktori käskkirjaga ja eesmärgiks on eeskirja rikkumise ennetamine.

37. Mõjutusmeetme valikul käsitletakse igat juhtumit individuaalselt, lähtutakse eeskirja rikkumise raskusastmest ning õpilaskodu kasutaja või majutatava suhtes varem kohaldatud meetmetest.

38. Mõjutusmeetme määramisel arvestatakse õpilaskodu majutustöötaja, korrapidaja, õpilaskodu juhataja, kursusejuhataja ja direktori arvamust ning õpilaskodu kasutaja või majutatava valmisolekut võtta endale kohustusi.

39. Rakendatavad mõjutusmeetmed on:

39.1.suuline hoiatus;

39.2.kirjalik hoiatus;

39.3.ühiskondlikule kasulikule tööle rakendamine;

39.4.noomitus;

39.5.vali noomitus;

39.6.leppetrahv;

39.7.õpilaskodu kasutamise õiguse ajutine peatamine määratud tähtajaks;

39.8.õpilaskodu kasutamise õiguse äravõtmine.

40. Õpilaskodu kaaskasutajate kiusamise, neilt väljapressimise ja/või varastamise korral võetakse õpilaskodu kasutajalt kohe õpilaskodu kasutamise õigus ning pöördutakse õiguskaitseorganite poole.

**VII. Õpilaskodu kasutaja tunnustamine**

41.Tubade korrashoiu põhjal tunnustatakse iga kuu lõpus parimaid õpilaskodu kasutajaid (puhtam ja püüdlikum):

Õpilaskodus 1 arvestus terve maja põhiselt.

Õpilaskodus 2 eraldi A-korpus ning B- ja C-korpus.

**VIII. Õpilaskodu ruumide ja inventari kasutusjuhend**

42. Ruumide ja inventari kasutamise reeglid

42.1.Õpilaskodu ruumidesse paigaldatud materjalidel ja esemetel ilmnenud defektidest tuleb teavitada koheselt kooli esindajat. Keelatud on materjale ja esemeid iseseisvalt remontida.

42.2.Köögi kasutamine toimub kella 22:00.

42.3.Toidu valmistamisel ei tohi jätta elektripliiti järelevalveta. Peale elektripliidi kasutamist lülitakse pliit välja Elektripliidi kasutamisel ja puhastamisel tuleb olla hoolikas. Pliiti puhastakse sobiva puhastusvahendiga., Peale söögi tegemist koristatakse enda järel köök.

42.4.Õpilaskodu köökides, kus on olemas õhupuhasti, tuleb see toidu valmistamisel käivitada. Kord kuus puhastada õhupuhasti.

42.5.Õpilaskodu kasutajatel tuleb külmutuskapp koolivaheajaks välja lülitada, eraldada vooluvõrgust, sulatada üles ja pesta seest puhtaks, puhastades ka tihendid. Külmiku jääst puhastamiseks ei tohi kasutada teravaid esemeid.

42.6.Sanitaarruumis tuleb ummistuste vältimiseks puhastada enda järel duši ja kraanikausi äravooluavad. Tekkinud ummistustest tuleb teatada viivitamatult majutustöötajale või korrapidajale, et vältida veeavariisid. Õpilaskodu kasutaja või majutatava hoolimatu suhtumise tõttu põhjustatud veeavarii kahjud hüvitab õpilaskodu kasutaja või majutatav.

42.7.Pesumasina kasutamine peab olema lõpetatud kella 22:00.

42.8.Puhkeruumi kasutamine toimub kella 22:00.

42.9.Õpilaskodus 2 sauna kasutamine õpilaskodu juhataja kehtestatud päevadel ja korras 18:00-21:00.

**IX. Käitumine tulekahju korral**

43. Tulekahju, mida ei ole võimalik kustutada ennast ja teisi ohtu seadmata, avastamise korral õpilaskodus tuleb viivitamatult vajutada koridoris asuvat tulekahju käsiteadustit ning teatada tulekahjust päästeametile (tel 112). Seejärel informeerida korrapidajat ja majutustöötajat ning võimalusel ka teisi inimesi.

44. Häirekellade käivitumisel tuleb koheselt evakueeruda õue. Õues koguneda ohutusse kohta, jättes peaukse läheduses ruumi päästeautole. Evakueerumiseks tuleb kasutada lähimat ohutut evakuatsiooniteed. Külma ilma korral tuleb võimalusel kaasa võtta soojad riided.

45. Hoonesse siseneda tohib alles päästeameti töötaja või Luua Metsanduskooli töötaja loal.